**Արմեն Լեոնիդի Հյուսնունց** (դեկտեմբերի 28, 1966(1966-12-28), Երևան, Հայկական ԽՍՀ, ԽՍՀՄ), հայ ջազային երաժիշտ, սաքսոֆոնահար, գործիքավորող, կոմպոզիտոր, մանկավարժ։ 2010 թվականից Հայաստանի պետական ջազ-նվագախմբի գեղարվեստական ղեկավարն է։ 2011 թ. արժանացել է Հայաստանի արվեստի վաստակավոր գործչի կոչմանը։

Կենսագրություն
--------------

Արմեն Հյուսնունցը ծնվել է 1966 թվականի դեկտեմբերի 28-ին Երևանում։ Ավարտել է Սայաթ-Նովայի անվան երաժշտական դպրոցի դաշնամուրի և այնուհետև սաքսոֆոնի բաժինները և 1984 թ.-ին ընդունվել Երևանի պետական կոնսերվատորիայի սաքսոֆոնի դասարան։ 1985-1987 թթ. ծառայել է խորհրդային բանակում, որտեղ նվագել է Մոսկվայի Պատվոպահակախմբի զինվորական նվագախմբում։ Ծառայության ավարտից հետո, 1987 թվականին սկսել է դասավանդել Երևանի թիվ 17 երաժշտական դպրոցում։ 1988 թվականին միացել է Արտաշես Քարտալյանի ջազ-տրիոյին՝ վերածվելով ջազ-քառյակի, իսկ 1988-1989 թվականներին նվագել է Հայաստանի պետական ջազ-նվագախմբում՝ Կոնստանտին Օրբելյանի ղեկավարությամբ։ 1991-1993 թվականներին նվագել է Հայաստանի պետական հեռուստառադիոյի էստրադային սիմֆոնիկ նվագախմբում որպես սաքսոֆոնահար։ 1992-2004 թվականներին Հյուսնունցը համագործակցում է Հայաստանի Պետական Ֆիլհարմոնիկ Նվագախմբի հետ, որպես հրավիրյալ սաքսոֆոնահար։ 1996 թ. Խաչիկ Սահակյանի հետ համատեղ ձայնագրում է «Երգեր առանց խոսքերի» գործիքային ալբոմը, որից հետո երաժիշտները հիմնում են էթնո-ջազային «Time Report» խումբը, որը մեծ ճանաչում է ստանում։ 1997-2005 թվականներին աշխատել է վերաբացված Հայաստանի պետական ջազ-նվագախմբում որպես սաքսոֆոնահար, մենակատար և երաժշտական ղեկավար։ 1998 թ. Արտո Թունջբոյաջյանի հրավերով միանում է նորաստեղծ «Armenian Navy Band» խմբին, որի կազմով մասնակցում է բազում հյուրախաղերի և ձայնագրությունների։ 2000 թվականին հիմնադրում է «ArtaSax» սաքսոֆոնային քառյակը։ 2000-2006 թվականներին Արմեն Հյուսնունցը դասավանդել է Երևանի էստրադայինև ջազային քոլեջում, 2000-2004 թվականներին՝ Երևանի Կոմիտասի անվան պետական կոնսերվատորիայում։ Արմեն Հյուսնունցը մասնակցել է բազում միջազգային փառատոների, համերգներով հանդես է եկել Եվրոպայում, ԱՄՆ-ում, Ճապոնիայում, Մերձավոր Արևելքում։ Համագործակցել է հայտնի երաժիշտների հետ, որոնցից են՝ Ռիչարդ Բոնա, Ադրիան Ֆերոու, Արմեն Դոնելյան, Վարդան Օվսեփյան, Արտյոմ Մանուկյան, Ջո Զավինուլը, Եվգենի Լեբեդև և LRK տրիո, Լարս Դանիելսոն, Authentic light orchestra և այլն։ 2010 թվականին ստանձնել է Հայաստանի պետական ջազ-նվագախմբի գեղարվեստական ղեկավարի պաշտոնը։ Արմեն Հյուսնունցը, որպես կատարող երաժիշտ հանդես է գալիս նաև փոքր կազմերով՝ "Շարակ", "ԱՎԱ" տրիո, "KAVKAZ" ջազ քառյակ, "ArtaSax" քառյակ։

Սկավառակագրություն
------------------

### Արմեն Հյուսնունց և Խաչիկ Սահակյան

* 1996 - «Երգեր առանց խոսքերի»
* 1998 - «Երգեր առանց խոսքերի-2»

### Time Report

* 2000 - «Time Report»
* 2001 - «Return»
* 2008 - «One Day»

### Armenian Navy Band

* 1999 - «Bzdik Zinvor»
* 2001 - «New Apricot»
* 2004 - «Natural Seeds»
* 2006 - «Vorqann e qone»
* 2009 - «Under Your Thoughts»

### Հայաստանի պետական ջազ նվագախումբ

* 2002 - Հայաստանի պետական ջազ նվագախումբ

Արտաքին հղումներ
----------------

* Time Report խմբի պաշտոնական կայք Archived 2013-12-08 at the Wayback Machine.
* Armjazz.ru

Ծանոթագրություններ
------------------

1. ↑  «Կենսագրությունը avproduction.am կայքում». Արխիվացված է օրիգինալից 2021 թ․ հունվարի 12-ին. Վերցված է 2021 թ․ հունվարի 11-ին.
2. 1 2  Հայաստանի պատվավոր կոչումներ շնորհելու մասին
3. ↑  Armjazz.net - interview(ռուս.)
4. ↑  «Երևանի Էստրադային և ջազային արվեստի պետական քոլեջ». *dasaran.am*. Վերցված է 06.08.2020-ին.(չաշխատող հղում)
5. ↑  «Արմեն Հյուսնունց». *asjo.am*. Արխիվացված է օրիգինալից 2020 թ․ հունիսի 15-ին. Վերցված է 06.08.2020-ին.
6. ↑  «"Շարակ" ջազ -խումբը համերգով հանդես կգա "Մեցցո" երաժշտական ակումբում». *armenpress.am*. Վերցված է 06.08.2020-ին.
7. ↑  «Նորույթ Թութունջյանից՝ "ԱՎԱ" տրիո». *armenpress.am*. Վերցված է 06.08.2020-ին.
8. ↑  «Կա ջազ Կովկասում». *golosarmenii.am*. Վերցված է 06.08.2020-ին.
9. ↑  «Արմեն Հյուսնունց․Համբուրգերային երաժշտության, սիրո պակասի և սահմանին հնչող ջազի մասին». *hetq.am*. Վերցված է 06.08.2020-ին.